1-es villamos (Szeged)

A szegedi **1-es jelzésű villamos** a *Szeged Plaza* és a *Szeged vasútállomás* között közlekedett. A viszonylatot a Szegedi Közlekedési Társaság üzemeltette. A Szeged és Hódmezővásárhely között elindult vasút-villamos átvette a szerepét, ezért a villamos 2022 nyarán megszűnt.

## Története

### Lóvasútból villamos

Az 1-es villamos volt Szeged első városi vasútja. A mai járattal közel azonos útvonalon 1884. július 1-jén nyílt meg a lóvasút, amely 27 éven át működött. A város két legjelentősebb vasútállomása között közlekedő járat kezdettől fogva a város tömegközlekedésének gerincét jelentette. A korabeli vonal még a város főutcájának számító Kárász utcán haladva szelte át a belvárost. A lóvasúti pályán 1908. október 1-jén indult meg a villamosvasúti közlekedés.

 Szeged pályaudvar – Szeged-Rókus

1912-es döntések után a Széchenyi tér északi oldalán lévő vágányokat az úttest közepére helyezték. A Híd utca – Kelemen utca kereszteződésben vágánykapcsolat épült, amely összekötötte az akkori fővonalat az újszegedi résszel. A Tisza Lajos körúti vonalszakaszt a fővonallal is összekapcsolták a Gizella térnél (Aradi vértanúk tere). Az új vágánykapcsolatokat kihasználva 1913. június 29-től új viszonylatot hoztak létre a meglévő *Szeged pályaudvar – Rókus pályaudvar* mellé a *Szeged pályaudvar – Boldogasszony sugárút – Tisza Lajos körút – Pénzügyi Igazgatóság* nyomvonalon. A „felsővárosi” vonal útvonalát a Tisza Lajos körút helyett a *Vörösmarty utca – Széchenyi tér – Kelemen utca – Kölcsey utca – Kárász utca – Dugonics tér* irányba módosították. A „temetői” és az „újszegedi” vonalat összekötötték, amely ugyanígy a belvároson keresztül járt.

1927-ben elbontották a Vörösmarty utcán lévő második vágányt; a Széchenyi téren lévő, a fővonal és a felsővárosi vonal közötti vágányokat; a Tisza Lajos körúthoz kapcsolódó vágányokat, valamint a Boldogasszony sugárút – Tisza Lajos körút közötti vágánykapcsolatot. Ugyancsak ekkor bontották el a *Kölcsey utca – Kárász utca – Dugonics tér – Jókai utca – Gizella tér* nyomvonalon lévő vágányokat, mert a *Kelemen utca – Zrínyi utca – Gizella tér* nyomvonalon új kétvágányú pálya épült a fővonal számára. Megszűnt a fővonal kapcsolata a temetői vonaléval, amit azonban a Zrínyi utcáig meghosszabbítottak. Új megálló került a Somogyi utcához és a Gizella térre (Aradi vértanúk tere). A változások nyomán az új nyomvonalon 1927. május 7-től jártak a villamosok.

 Fájl:SZKV 1-es kocsi.JPG
1930-ban a Szeged pályaudvarnál a *Galamb utca – Indóház tér – Vaspálya utca (Szent Ferenc utca folytatása) – Boldogasszony sugárút* nyomvonalon lévő hurokvágányt megszüntették, helyette a Vaspálya utca, valamint a Galamb utcán keresztül az Indóház téren egy fejállomás épült, amely kitérőben végződött. A pótkocsis villamosok idejében a pótkocsi körüljárása több időbe telt. 1941-ben Magyarországon is bevezették a jobb oldali közlekedést, a villamosok közlekedésének iránya július 6-án változott meg.

A Kossuth Lajos sugárúton haladó vonalszakasz érdekessége, hogy a vonal melletti ipartelepekre a villamospályát iparvágányként használva jutottak be a tehervonatok. A nehéz tehervonati mozdonyokat nem bírta volna el a villamospálya, ezért a villamosvasút az első világháború utolsó szakaszában egy kisebb tömegű mozdonyt vásárolt Marosújvárról, amelyet Futárnak neveztek el. A vonal rókusi szakaszán így nem csak az utazókat kiszolgáló villamoskocsik, hanem tehervonatok is közlekedtek.

### 1-es villamos

 Fájl:Szeged villamosvonalai 1950.svg
A járat csak 1943-ban kapta meg az 1-es számot, addig Szegeden nem számozták a tömegközlekedési vonalakat. 1949-ben a Széchenyi téren keresztül összekötötték a 4-es és az 5-ös vonalát, itt egy háromvágányú központi megálló jött létre. A 4-es és az 5-ös viszonylat csak 1951–'52-ben volt összekötve.

1951. július 23. és október 18. között átépítették a Szeged pályaudvar környékén a nyomvonalat. Az 1930-ban épült fejállomás megszűnt, helyette a *Gőz utca–Indóház tér* nyomvonalon haladtak a villamosok, visszafelé a meglévő Galamb utcai vágányon. Az Indóház téren a megszüntetett kitérő második vágányát annak nyomvonalán meghosszabbították, a végállomás kétvágányos lett. A Hámán Kató utcában (volt Vaspálya utca, mai Szent Ferenc utca) a pályát felszámolták. A pótkocsis körüljárásra ezután nem volt szükség. 1952-ben a Szeged pályaudvar irányú vágányba bekötötték a 7-es vonal vágányát a rókusi templomnál. 1953. október 20. és 1954. január 30. között a rókusi végállomáson is megszüntették a fejállomást és új nyomvonalon itt is kétvágányos hurokfordulót építettek.

### Vágányrekonstrukciók az 1970-es években

1972. június 11-től a 4-es vonal végállomása a Széchenyi térről átkerült a Vágóhídhoz, az 5-ös pedig még 1969-ben megszűnt. 1973 májusában a Széchenyi téri vágányhálózatot úgy módosították, hogy a tér felőli (eredetileg az 1-es, Szeged pályaudvar irányába haladó) vágányt elbontották, és a másik kettőn jelölték ki az 1-es nyomvonalát. A Széchenyi téri megálló a Posta elé került, a Híd utca sarkához. A Vörösmarty utcai vágányt és azok kapcsolatait is elbontották. Az új vágányokat május 27-én helyezték üzembe. 1974-ben az Április 4. útja (Boldogasszony sugárút) és a Hámán Kató utca (Szent Ferenc utca) közötti pályát az úttest közepére helyezték át, az új, kockaköves burkolatú nyomvonalon október 5-én közlekedtek először a villamosok. A Kossuth Lajos sugárúton, az Anna-kúttól a Vásárhelyi Pál utcáig is áthelyezték a vágányokat az úttest közepére, amit nagypaneles, BKV-s rendszerűként építettek meg. Ezt a szakaszt november 6-án adták át. 1976-ban a Rókus pályaudvar környékén új nyomvonalra került a pálya. A harmadik körút (Rókusi körút) építése és a Rókusnál lévő felüljáró (Izabella híd) felújítása miatt augusztus 13-tól a *Kossuth Lajos sugárút – Vásárhelyi Pál utca – Pulz utca – Rókus pályaudvar* útvonalon jártak a villamosok. A Pulz utcában az út szélére épült a pálya, a végállomás a hurokvágány nyomvonala is megváltozott. 1977-ben átépítették az Anna-kútnál, a 4-es vonal kereszteződésénél lévő vágányokat, amit november 7-én adtak át.

### Kisebb módosítások

 Fájl:Szeged 1-es villamos pályája Boldogasszony sugárút 2009-08-14.jpg
1987-ben a Kelemen utcában burkolópanelre cserélték a kockaköves burkolatot. 1988 május–júniusban a Bécsi körút – Gőz utca, valamint a Széchenyi tér, Kossuth Lajos sugárúton lévő vágányait is ilyen burkolatúra cserélték.
2000. február 18-ától a Rókus pályaudvar végállomáson lévő hurokfordulót átépítették, 26-ától a villamosok a Pulz utcai kocsiszínnél a deltavágányt felhasználva fordultak meg. A Szeged Plaza építésével együtt új megálló is létesült. Május 22-től jártak ismét a villamosok. 2001. április 10-től a Somogyi utcai, Rókus pályaudvar irányú megállóját a kereszteződés másik oldalára helyezték át, a megállótáblák az 1920-as évekhez hasonló stílusban készültek. 2004 nyarán a megállóperonokat 10 méterrel, 35 méteresre növelték, hogy a T6A2 típusú villamosok csatolt üzemben is közlekedhessenek. Az első csatolt villamos augusztus 10-én járt.

2008. július 15. és szeptember 22. között az Anna-kúti kereszteződés átépítése alatt a teljes vonalon villamospótlók jártak. A pótlók a nagyállomás felé a *Kossuth L. sugárút – Párizsi körút – Madách utca – Takaréktár utca – Széchenyi tér – Kelemen utca*, Rókus felé a *Kelemen utca – Széchenyi tér – Károlyi utca – Mikszáth Kálmán utca – Mars tér – Kossuth Lajos sugárút* útvonalon közlekedtek. Ugyanezekben az években készült el a Széchenyi téri és a Gőz utcai ív rekonstrukciója.

### A 2-es villamos megjelenése

*Bővebben: 2-es villamos (Szeged)*
 Fájl:Szeged 1-es villamos Bécsi körút próbajárat 2012-01-11.JPG
A Rókusi körútra tervezett 2-es villamosról 2006-ban készült el a terv. Az 1-es vonalból a Kossuth Lajos sugárút végén jobbra fordulva a Makkosházi körútig tervezték a pályát.

2009. augusztus 26-ától kezdődött a vonal felújítása, amely 4,9 milliárd forintba került. Először a Rókusi pályaudvar és az Anna-kút, illetve a Szeged pályaudvar és az Aradi vértanúk tere közötti vágányokat korszerűsítették. A Széchenyi téren füves pályát alakítottak ki. A határidő eredetileg 2009 decembere volt, több hónapos késés után csak 2010. május 9-én indult újra az 1-es villamos. A csúszás miatt a város napi 10 milliós, összesen 740 millió forintnyi kötbért követelt a kivitelezőktől. Közben 2010. március 16-án elkezdték a 2-es vonal építését a Rókusi körúton.

2011. június 16-án kezdődött meg a belvárost átszelő *Anna-kút – Aradi vértanúk tere* szakasz felújítása, melynek során teljesen átépítették a vágányokat, lecserélték a betonelemekből épített burkolatot, a pályát zaj- és rezgéscsillapítással látták el, valamint meghosszabbították a megállókat. A teljes vonalon 2011. december 15-én indult el ismét a forgalom. 2012. március 3-án átadták a 2-es vonalat, amely már a felújított pályát használta. 2013. március 30-a óta az 1-es járatok csak óránként, a Sablon:Vvr menetrendjéhez igazítva jártak, az önálló, *Szeged Plaza – Pulz utca – Vásárhelyi Pál utca* szakaszon alacsony az utasszám.
Útvonala teljes hosszában kétvágányú, mindkét végállomásán hurokforduló van. A Szeged vasútállomás végállomás és a Vásárhelyi Pál utca között a 2-es villamossal azonos útvonalon halad, ez utóbbi a Rókusi körútra ágazik ki. Az 1-es önálló szakaszán (Szeged Plaza – Pulz utca – Vásárhelyi Pál utca) alacsony az utasszám, szinte mindig csak óránként közlekedett; a közös szakaszon a sűrűbb követést biztosító 2-es közlekedik.
2020. augusztus 8-a óta csak munkanapokon közlekedett.

### Vasút-villamos

A Szeged és Hódmezővásárhely között magvalósított vasút-villamos magába foglalja a szegedi 1-es villamos teljes útvonalát. A hibrid, villamos- és nagyvasúti üzemre is képes járművek Szeged-Rókus vasútállomáson a nagyvasúti pályára fordulnak rá, melyen vonatként Hódmezővásárhelyi Népkertig közlekednek, ahol a nagyvasútról letérve villamosként tesznek egy kört a városban. A beruházás tervezését a két város 2011-ben kezdte el, az utasforgalmi próbaüzem 2021. november 29-én indult. A szegedi 1-es villamos kezdetben a vasút-villamossal összehangolva, változatlan menetrenddel közlekedett munkanapokon, majd miután a forgalmát a vasút-villamos teljesen átvette, 2022. július 11-én megszűnt.

## Járművek

A járat vonalán az 1960-as évek óta közlekedő FVV CSM–4 és FVV CSM–2 szerelvényeket az 1990-es évek végén a Tatra T6A2H, majd később a Tatra KT4D típusú csehszlovák villamosok váltották fel. Az 1990-es évek közepétől kezdve fokozatosan megújították a vonal apróbb szakaszait. A rókusi villamosfordulót még 2000-ben a Szeged Plaza bevásárlóközpont építésekor újították fel teljesen.

Általában ČKD Tatra KT4D típusú villamosok közlekedtek a vonalon.

## Megállóhelyei

*Az átszállási kapcsolatok között a teljes vonalon, de Hódmezővásárhelyig közlekedő tram-train nincs feltüntetve!*

## Jegyzetek

1. ↑ Újszászi Ilona (2008-06-07). Omnibusz, lóvasút, tuja és troli (magyar). Délmagyarország. Archived from the original on október 9, 2008. Retrieved on augusztus 5, 2009.
2. ↑ Dombai Tünde (2009-10-01). Szeged ötödikként villamosított - 100 éve sínen vagyunk (magyar). Délmagyarország. Archived from the original on december 4, 2008. Retrieved on augusztus 5, 2009.
3. ↑ Németh Zoltán Ádám. A vidéki villamosvasutak mozdonyai (magyar). Retrieved on január 8, 2015.
4. ↑ Egy 70 éves koldusasszony borzalmas öngyilkossága a Kossuth Lajos sugárúton (magyar) 3. Délmagyarország (1929-01-23). Retrieved on január 8, 2015.
5. ↑ Pótlóbuszok az 1-es és a 4-es vonalán (pdf). szkt.hu (2008-07-14). Archived from the original on október 29, 2013. Retrieved on október 3, 2013.
6. ↑ Az Anna-kúti csomópontra vártunk 10 éve! (2008-10-01). Archived from the original on október 5, 2013. Retrieved on október 3, 2013.
7. ↑ Új Pályán - Az Anna-kúti villamoscsomópont felújítása (magyar). Szeged Pólus Fejlesztési Nonprofit Kft. (2008). Retrieved on augusztus 5, 2009.
8. ↑ Sablon:Cite book
9. ↑ 2-es villamos a Rókusi körúton. delmagyar.hu (2006-07-04). Archived from the original on március 4, 2016. Retrieved on október 30, 2013.
10. ↑ „Áprilistól folytatódik az 1-es vonal felújítása”, *delmagyar.hu*, 2011. március 22.. [2013. október 31-i dátummal az eredetiből archiválva] (Hozzáférés ideje: 2013. október 30.)
11. ↑ „Kezdődik az új 2-es villamosvonal építése Rókuson”, *Délmagyarország*, 2010. március 16.. [2013. október 31-i dátummal az eredetiből archiválva] (Hozzáférés ideje: 2012. február 5.) (magyar nyelvű)
12. ↑ „Ünnepi start – újra munkában az 1-es villamos + FOTÓK”, *szegedma.hu*, 2011. december 15.. [2013. október 31-i dátummal az eredetiből archiválva] (Hozzáférés ideje: 2013. október 30.)
13. ↑ „Óránként jár az 1-es március 30-ától”, *delmagyar.hu*, 2013. március 8.. [2013. október 31-i dátummal az eredetiből archiválva] (Hozzáférés ideje: 2013. október 30.)
14. ↑ Vasútvillamos (tram-train) – Szegedi Közlekedési Társaság (hu-HU). Retrieved on november 26, 2021.
15. ↑ Vasútvillamos (tram-train). *szkt.hu*. Szegedi Közlekedési Társaság. Archived from the original on november 28, 2021. Retrieved on július 8, 2022.
16. ↑ Forráshivatkozás-hiba: Érvénytelen `<ref>` címke; nincs megadva szöveg a(z) `szegeder megszűnik` nevű lábjegyzeteknek
17. ↑ Forráshivatkozás-hiba: Érvénytelen `<ref>` címke; nincs megadva szöveg a(z) `szkt megszűnik` nevű lábjegyzeteknek
18. ↑ SZKT Cégtörténet (magyar). Szegedi Közlekedési Társaság. Archived from the original on július 22, 2009. Retrieved on augusztus 5, 2009.
19. ↑ Csatlakozási lehetőségek. *szkt.hu*. Szegedi Közlekedési Társaság. Archived from the original on július 8, 2022. Retrieved on július 8, 2022.
20. ↑ Csatlakozási lehetőségek. *szkt.hu*. Szegedi Közlekedési Társaság. Archived from the original on július 8, 2022. Retrieved on július 8, 2022.

## Források

* Sablon:Cite book
* Villamos menetrend. *szkt.hu*. Szegedi Közlekedési Társaság. Archived from the original on július 3, 2022. Retrieved on július 8, 2022.
* Villamos menetrend. *szkt.hu*. Szegedi Közlekedési Társaság. Archived from the original on július 3, 2022. Retrieved on július 8, 2022.

## További információk

* Az 1-es villamos útvonala – Szeged Plaza ► Szeged vasútállomás
* Az 1-es villamos útvonala – Szeged vasútállomás ► Szeged Plaza

* [[Fájl:
	+ [[Fájl:Végtelen ciklus a következő sablonban: Sablon:Portál/speciális|25x25px|Közlekedés]] **[[Portál:Közlekedés|Végtelen ciklus a következő sablonban: Sablon:Portál/speciális]]**
	• összefoglaló, színes tartalomajánló lap|25x25px|Közlekedés]] **[[Portál:Közlekedés|**
	+ **[[Fájl:Végtelen ciklus a következő sablonban: Sablon:Portál/speciális|25x25px|Közlekedés]]** [[Portál:Közlekedés|Végtelen ciklus a következő sablonban: Sablon:Portál/speciális]]
	• összefoglaló, színes tartalomajánló lap]]
• összefoglaló, színes tartalomajánló lap